Diari Oficial de la Generalitat Valenciana


Sumari del DOGV 6012, del 13-05-2009 (2009/5118)

Informació pública de les bases particulars per a la selecció i adjudicació del Programa d'Actuació Integrada d'Unitats d'Execució A.8 del PGOU d'Alcalà de Xivert.
-------------------------------------------------------------------------------------------------------------------------------------------------------------------

### Dades del document

Número de DOGV
:   6012

Data del DOGV
:   13-05-2009

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2009/5118


Data del document
:   06-05-2009

Organisme emissor
:   Ajuntament d'Alcalà de Xivert

Tipus de document
:   Informació Pública

Descriptors 

:   * Alcalà de Xivert
    * pla d'urbanisme
    * administració local

Informació pública de les bases particulars per a la selecció i adjudicació del Programa d'Actuació Integrada d'Unitats d'Execució A.8 del PGOU d'Alcalà de Xivert. [2009/5118]  
L'alcalde president de l'Ajuntament d'Alcalà de Xivert (Castelló) fa saber:   
L'Ajuntament en ple, en sessió celebrada en data 30 d'abril de 2009, va adoptar acord amb la següent part dispositiva:  
«Primer. Iniciar el procediment per a la gestió indirecta del Programa d'Actuació Integrada per al Desenvolupament de la Unitat d'Execució A.8 de SUP/P del PGOU d'Alcalà de Xivert.  
Segon. Aprovar i publicar en el Diari Oficial de la Comunitat Valenciana les bases particulars per les quals es regirà el concurs de selecció i adjudicació de l'esmentat programa, redactades pels tècnics municipals, fent constar que les bases generals que regularan el procediment seran les publicades com a annex II al Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell.  
La publicació de l'anunci de les bases particulars de programació en el Diari Oficial de la Comunitat Valenciana produirà els efectes suspensius de l'atorgament de llicències a què es referix l'article 101.2 de la Llei Urbanística Valenciana, segons disposa l'article 289 del Reglament d'Ordenació i Gestió Territorial i Urbanística. La suspensió de llicències implicarà així mateix la dels acords d'aprovació de nous programes en el mateix àmbit.  
Tercer. Ordenar la publicació del corresponent anunci del concurs de selecció i adjudicació del Programa d'Actuació Integrada per al Desenvolupament de la Unitat d'Execució A 8 de SUB/P del PGOU d'Alcalà de Xivert, al tauler d'anuncis de l'Ajuntament, en el Diario Oficial de la Unión Europea en primer lloc i en el Diari Oficial de la Comunitat Valenciana, amb els continguts establits en l'article132 de la LUV i article 291 del ROGTU.  
L'anunci de concurs no podrà inserir-se en el DOCV abans de la data que s'envie a la Comissió Europea per a publicar-lo en el Diario Oficial de la Unión Europea.  
Quart. Remetre en suport digital, a la conselleria competent en matèria de territori, còpia completa i diligenciada de les bases particulars que regiran el present concurs de programació, en compliment del que disposa l'article 328.1.b) del Decret 67/2006, de 19 de maig.  
Cinqué. Contra el present acord, que posa fi a al via administrativa, es podrà interposar recurs potestatiu de reposició davant d'este Ajuntament en ple en el termini d'un mes a partir del següent a la publicació, o, en el termini de dos mesos des de la dita publicació, recurs contenciós administratiu davant de la sala d'esta jurisdicció del Tribunal Superior de Justícia de la Comunitat Valenciana, de conformitat amb el que disposa l'article 116.1 de la Llei 30/1992 i els articles 8 i 46 de la Llei 29/1998, de 13 de juliol. Això sense perjudici que pugueu utilitzar altres recursos si ho estimeu oportú.»  
A continuació es transcriu el text complet de les bases particulars per les quals es regirà el concurs de selecció i adjudicació del Programa d'Actuació Integrada per al Desenvolupament de l'Àmbit de la Unitat d'Execució A 8 de SUB/P del PGOU d'Alcalà de Xivert:  
Bases particulars per a la selecció i adjudicació del Programa d'Actuació Integrada d'Unitats d'Execució A.8 del PGOU d'Alcalà de Xivert.  
I. Objecte del contracte  
El present contracte té com a objecte regular, junt amb les bases generals aprovades com a annex II del Reglament d'Ordenació i Gestió Territorial i Urbanística, les condicions bàsiques de caràcter tècnic, jurídic, econòmic i administratiu per a la selecció d'una proposta de programa d'actuació integrada d'un urbanitzador per al desenvolupament i execució de la unitat d'execució A-8 del SUB/P del PGOU d'Alcalà de Xivert, que s'especifica en les presents bases particulars.  
II. Règim jurídic (art. 286.1.d) del Reglament d'Ordenació i Gestió Territorial i Urbanística)  
El present contracte té naturalesa jurídica especial, i en tot el no previst en les presents bases particulars, seran aplicables la Llei 16/2005, de 30 de desembre, de la Generalitat, Urbanística Valenciana i el Reglament d'Ordenació i Gestió Territorial i Urbanística, aprovat per Decret 67/2006, de 19 de maig, del Consell de la Generalitat, i les bases generals de programació, aprovades com a annex II de l'esmentat Reglament.  
Serà d'aplicació supletòria les disposicions contingudes en la Llei 30/2007, de 30 d'octubre, de Contractes del Sector Públic, així com les normes que regulen la contractació administrativa de les entitats locals que se li apliquen.  
En cas de contradicció entre els documents contractuals abans citats, l'orde de prelació serà el següent: bases particulars de programació, bases generals de programació i contracte per al desenvolupament i execució del programa d'actuació integrada.  
III. Ordenació urbanística vigent (art. 131.2.a) Llei Urbanística Valenciana)  
L'ordenació urbanística vigent s'indica en el Pla General d'Ordenació Urbana d'Alcalà de Xivert, aprovat de manera definitiva el 8 de juliol de 1998 mitjançant acord de la Comissió Territorial d'Urbanisme, la fitxa de planejament i gestió del qual figura com a annex I de les presents bases particulars.  
IV. Memòria de necessitats i objectius del programa d'actuació integrada (art. 131.2.b) Llei Urbanística Valenciana)  
1. Memòria de necessitats:  
Conforme al Pla General vigent, l'àmbit a desenvolupar està classificat com a sòl urbanitzable amb ordenació detallada. Es pretén completar la urbanització d'esta zona de sòl i integrar-la efectivament amb l'entorn urbanitzat, d'acord amb les previsions del planejament.  
2. Objectius de la programació:  
El programa haurà de contindre les previsions precises per a complir amb els objectius mínims fixats en l'article 124 de la LUV, en concret:  
a) Gestionar la transformació jurídica de les finques afectades pel programa. En este sentit l'urbanitzador estarà obligat a:  
- Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.  
- Efectuar un estudi fefaent de les parcel·les amb edificacions, amb proposta de solució en els termes que preveu el capítol III del títol I de la Llei Urbanística Valenciana.  
- Presentar davant de l'Ajuntament per a aprovar-lo el projecte de reparcel·lació.  
- Pagar als creditors nets abans que la reparcel·lació accedisca al Registre de la Propietat.  
- Sol·licitar del Registre de la Propietat la inscripció de les noves finques resultants, especialment les destinades al domini públic.  
- Fer constar davant del Registre de la Propietat les afeccions existents, si és el cas.   
- Sol·licitar davant del Cadastre la cancel·lació de les finques cadastrals aportades a la reparcel·lació i inscriure les resultants.  
- Qualssevol altres actuacions necessàries per a la transformació jurídica de les finques afectades.  
b) Urbanitzar completament la unitat o unitats d'execució que constituïxen l'objecte del programa i realitzar les obres públiques addicionals que siguen necessàries, amb subjecció a les previsions temporals i econòmiques del programa (es definixen, a nivell general, aquelles obres necessàries per a garantir els serveis urbanístics i la seua connexió amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i serveis públics existents, i per a això caldrà:  
- Aportar, si és el cas, informes de les administracions sectorials les competències de les quals resulten afectades per l'actuació.  
- Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
d) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:  
- L'urbanitzador estarà obligat a presentar un projecte de reparcel·lació per a tramitar-lo davant de l'Ajuntament, que possibilite la dita cessió, així com a sol·licitar del Registre de la Propietat la inscripció del mencionat projecte, i traslladar a l'administració la corresponent certificació acreditativa d'això.  
- Els entregarà en perfectes condicions, una vegada concloses les obres d'urbanització, alçada la corresponent acta d'entrega.  
- Els transformadors d'energia elèctrica es consideraran equipament privat i s'entregaran a la companyia subministradora. Tant el sòl necessari per a la seua implantació com el cost d'esta haurà de ser assumit per tots els propietaris afectats.  
f) Obtindre l'aprofitament que legalment corresponga amb destinació al patrimoni públic del sòl a favor de l'Ajuntament, lliure de càrregues d'urbanització.  
g) Ordenar el repartiment equitatiu de les càrregues i beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora, inclòs un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.   
V. Paràmetres urbanístics (art. 131.2.c) Llei Urbanística Valenciana)  
Són els que s'establixen en la fitxa de gestió que figuren com a annex I de les presents bases particulars.  
VI. Criteris i objectius territorials (art. 131.2.d) Llei Urbanística Valenciana)  
Són els que s'establixen en el PGOU.   
VII. Criteris d'ordenació urbanística (art. 131.2.d) Llei Urbanística Valenciana).  
S'executarà l'ordenació estructural prevista en el PGOU. Al seu torn la proposta de planejament a presentar haurà d'incloure entre les seues determinacions, la fixació del percentatge mínim d'edificació amb destinació a habitatge de protecció pública d'acord amb la legislació vigent, bàsicament en el Decret Llei 1/2008, de 27 de juny, del Consell, de Mesures Urgents per al Foment de l'Habitatge i el Sòl.  
VIII. Objectius d'edificació privada (art. 131.2.e) Llei Urbanística Valenciana)  
1. Les condicions de les parcel·les edificables, el volum i forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen aplicables, i en tot cas, aquells que deriven de la legislació vigent.  
2. No s'establix l'obligació d'alternar la urbanització i l'edificació en cap percentatge mínim. No obstant això, per a poder alternar l'edificació amb la urbanització s'hauran de complir els condicionants que s'indiquen en l'article 3.10 de les normes urbanístiques del PGOU.   
IX. Prescripcions tècniques dels documents d'ordenació i gestió  
(art. 131.2.f) Llei Urbanística Valenciana)  
Com es tracta d'un planejament aprovat definitivament, no s'establixen altres prescripcions tècniques per als documents d'ordenació i gestió més enllà del que establix la legislació urbanística d'aplicació i les bases generals d'adjudicació de programes d'actuació integrada. Els documents tècnics d'ordenació i gestió que, si és el cas, es presenten per l'aspirant a urbanitzador, hauran de complir en el moment de la seua presentació davant de l'Ajuntament, les prescripcions tècniques i formals establides per a ells segons la legislació vigent, en particular, les referides a la determinació del percentatge de reserva per a la construcció d'habitatge sotmés a algun règim de protecció pública.  
La documentació tècnica a presentar haurà d'acompanyar-se necessàriament de còpia en suport digital (CD/DVD).  
X. Prescripcions tècniques del projecte urbanització (art. 131.2.h) Llei Urbanística Valenciana)  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, i haurà de complir el que establix la Llei 30/2007, de 30 d'octubre, de Contractes del Sector Públic. No podrà modificar les previsions del pla que desenvolupa. En cap cas, podrà contindre determinacions sobre ordenació, règim del sòl o de l'edificació. Comprendrà tots i cada un dels documents assenyalats en l'article 152 al 156.1 de la Llei Urbanística Valenciana i en l'article 346 al 350 del Reglament d'Ordenació i Gestió Territorial i Urbanística. Així mateix, la redacció i execució de les obres s'ajustarà al que s'ha establit per la vigent Ordenança Municipal Reguladora d'Obres d'Urbanització, Execució de Rases i Reposició d'Infraestructures, aprovada per Ajuntament en ple el 4 de desembre de 2002 (BOP núm. 40/2003).  
XI. Preu de licitació (art. 286.1.h) del Reglament d'Ordenació i Gestió Territorial i Urbanística)  
El preu de licitació, que servix exclusivament de base per al càlcul de la garantia provisional, és de 3.237.297,90 euros (IVA no inclòs), tot això d'acord amb el que disposa l'article 140.1 de la Llei Urbanística Valenciana i concordants.  
XII. Terminis de desenvolupament i execució del programa (art. 131.2.i) Llei Urbanística Valenciana i (art. 286.1.i) del Reglament d'Ordenació i Gestió Territorial i Urbanística).  
S'establixen els següents terminis màxims per a l'execució de les següents actuacions per part de l'urbanitzador:  
A) Termini màxim per a la presentació, si és el cas, de projecte d'urbanització adaptat a les exigències de l'acord d'aprovació: tres mesos des de la formalització del contracte Ajuntament-urbanitzador.  
B) Termini màxim per a la presentació del projecte de reparcel·lació: sis mesos des de l'aprovació definitiva del projecte d'urbanització.  
C) Termini màxim per a l'inici de la selecció de l'empresari constructor de l'obra civil d'urbanització: sis mesos des de l'aprovació definitiva del projecte de reparcel·lació.  
D) Termini màxim presentació text refós projecte reparcel·lació, si és el cas: 2 mesos des de la recepció del decret en què s'indiquen les modificacions a introduir si és el cas.  
E) Termini màxim per a l'inici de les obres d'urbanització: tres mesos, des de la fermesa en via administrativa del projecte de reparcel·lació. L'inici de les obres s'acreditarà per mitjà d'acta de replantejament subscrita per la direcció de les obres, responsables de seguretat, -el redactor i coordinador-, intervinents en l'acte constructiu, -constructor o representant-, amb presència d'un tècnic municipal delegat a este efecte.  
F) Termini màxim per a l'execució de les obres d'urbanització: 18 mesos des de selecció de l'empresari constructor. La finalització de les obres s'acreditarà de conformitat amb el que s'ha estipulat en la base XXX.  
G) Termini màxim d'edificació dels solars comptat des de la recepció de les obres d'urbanització: cinc anys. No es podrà en cap cas concedir llicències d'ocupació, -ni tan sols a títol provisional-, fins a la total finalització tant de les obres d'urbanització pròpies del sector, com dels accessos i infraestructures externes necessàries especificades en les condicions d'ordenació, i la recepció d'estes per part de l'Ajuntament d'Alcalà de Xivert, per aquelles altres administracions que sgiuen procedents i per les companyies subministradores de serveis.   
De conformitat amb l'article 287.3 del ROGTU, podrà concedir-se l'eventual pròrroga dels terminis anteriors per acord del Ple de l'Ajuntament, i sense perjuí dels informes tècnics que ponderen les possibles causes motiu de la petició d'estes, i s'establirà com a límit la meitat de la duració inicial d'acord amb el que disposa la Llei 30/1992, de Règim Jurídic de les Administracions Públiques i del Procediment Administratiu Comú.  
XIII. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 49 de la Llei 30/2007, de 30 d'octubre, de Contractes del Sector Públic.   
XIV. L'empresari constructor. Requisits de capacitat   
Sense perjuí del que establix l'article 357 i següents del Reglament d'Ordenació i Gestió Territorial i Urbanística aprovat per Decret 67/2006, de 19 de maig del Consell, en concordança amb les determinacions de la Llei Urbanística Valenciana, i Llei de Contractes del Sector Públic, serà procedent, en tot cas, la selecció d'empresari constructor per a l'execució de l'obra urbanitzadora.  
   
Per a poder ser seleccionat caldrà disposar de classificació de contractista per a l'execució d'obres per a l'administració, en els termes establits en la legislació vigent de contractació pública.   
XV. Solvència econòmica i financera (art. 131.2.m) Llei Urbanística Valenciana)  
La justificació de la solvència econòmica i financera de l'urbanitzador s'acreditarà a través d'un o més dels mitjans següents:  
a) Informe d'una o diverses institucions financeres o, si és procedent, justificant l'existència d'una assegurança d'indemnització per riscos professionals, que acredite en qualsevol de les opcions triades, la capacitat suficient per a fer front a l'execució del contracte per al desenvolupament del programa d'actuació integrada.  
b) Si es tracta de persones jurídiques, presentació dels comptes anuals o extracte d'estos, en el cas en què la publicació d'estos siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
XVI. Solvència tècnica i professional (art. 131.2.m) Llei Urbanística Valenciana).  
1. La justificació de la solvència tècnica i professional de l'urbanitzador s'acreditarà a través d'un o més dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desenvolupament i execució del programa d'actuació integrada, inclosos els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en este cas davant de l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'almenys un dels seus membres.  
XVII. Garanties  
1. Els que desitgen participar en el procediment de licitació d'un programa d'actuació integrada hauran de constituir en la forma i als efectes previstos en l'article 91 de la Llei 30/2007, de 30 d'octubre, de Contractes del Sector Públic, d'una garantia provisional equivalent al 2% de l'estimació aproximada de les càrregues del programa, la qual ascendix a la quantitat següent: 64.745,96 euros (IVA no inclòs)  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada.   
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, a constituir en la forma i als efectes previstos en l'article 83 de la Llei 30/2007, de 30 d'octubre, de Contractes del Sector Públic, s'establix en un 10% del valor de les càrregues d'urbanització del programa d'actuació integrada aprovat. S'ingressarà en termini màxim de 15 dies a comptar de la notificació de l'acord d'aprovació i adjudicació del programa.  
5. Serà procedent elevar la garantia definitiva al 20% en els supòsits d'aprovació de programes d'actuació integrada en què les càrregues urbanístiques estan sotmeses a presumpció de temeritat calculada en els termes establits en la legislació de contractes de les administracions públiques.  
XVIII. Presentació de proposicions  
1. Els que desitgen prendre part en la licitació hauran de presentar en el Registre General de l'Ajuntament d'Alcalà de Xivert, carrer de la Puríssima, 21, CP 12179, en el termini de tres mesos, a comptar de la data d'enviament al Diario Oficial de la Unión Europea, i en horari de 09.00 a 14.00 hores, de dilluns a divendres.  
Si l'últim dia de termini és dissabte, diumenge o festiu, el termini es prorrogarà al dia hàbil següent.  
També podran presentar-se proposicions per correu, i en este cas l'interessat haurà d'acreditar, amb el resguard corresponent, la data d'imposició de l'enviament en l'oficina de Correus i anunciar el mateix dia a la Secretaria General de l'Ajuntament, per fax, tèlex o telegrama, la remissió de la proposició. Sense complir tals requisits no serà admesa la proposició en el cas que es reba fora del termini fixat en l'anunci de licitació.  
Transcorreguts, no obstant això, 10 dies següents a la data indicada sense haver-se rebut la documentació, esta no serà admesa en cap cas.  
La participació en el procediment de selecció d'urbanitzador suposa l'acceptació de les bases particulars reguladores d'este pels aspirants.  
Les proposicions hauran d'anar integrades per tres sobres, identificats en l'exterior amb la indicació de la licitació a què concórreguen i firmats pel licitador o persona que el represente i on s'indicarà el nom i cognoms o raó social del proponent amb la següent documentació en idioma castellà o valencià:  
Sobre A. Alternativa tècnica, es presentarà obert adjuntant suport informatiu.  
Sobre B. Proposició juridicoeconòmica, es presentarà en sobre tancat i segellat.  
La documentació que es troba en poder d'estos sobres serà objecte de valoració a l'efecte d'aprovació del programa i adjudicació de la condició d'urbanitzador.  
Sobre C. Es presentarà en sobre tancat amb el títol de Documentació i contindrà original o còpia autenticada notarialment de la documentació administrativa que a continuació es detalla:  
A. Si concorre una societat mercantil, haurà de presentar escriptura de constitució inscrita en el Registre Mercantil. Si es tracta d'una agrupació d'interés urbanístic, es presentarà escriptura pública de constitució, així com inscripció en el Registre d'Agrupacions d'Interés Urbanístic dependent de la conselleria competent en Urbanisme.  
B. Els que compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el Registre Mercantil o registre públic corresponent.  
C. Quan l'oferent actue en nom propi i siga empresa individual, haurà de presentar DNI o fotocòpia legalitzada d'este.  
D. Resguard acreditatiu d'haver constituït la garantia provisional en els termes exigits en la base XVII.  
E. Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, fins i tot trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
F. Els documents que acrediten els requisits de solvència tècnica i professional, econòmica i financera d'acord amb les exigides en les bases.  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si és procedent, al fur jurisdiccional estranger que puga correspondre'ls.  
H. Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4 de la LUV. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra de tals punts.  
I. En cas de concórrer a la licitació unes quantes empreses, compromeses a la constitució d'una unió temporal, cada una d'elles haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha d'ostentar la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.  
3. Si l'últim dia del termini de presentació de proposicions coincidix amb dissabte, diumenge o festiu, el termini es prolongarà fins al dia hàbil següent.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial al municipi afectat i en depositarà una còpia a la seu de l'Ajuntament; els exposarà al públic pels seus propis mitjans, i n'inserirà un anunci en el Diari Oficial de la Comunitat Valenciana i en un diari no oficial d'àmplia difusió en la localitat, només a l'efecte de la presentació d'al·legacions.  
XIX. Contingut mínim de l'alternativa tècnica  
L'alternativa tècnica del programa d'actuació integrada tindrà el contingut mínim següent:  
A) Remissió expressa al planejament aprovat o proposta de modificació d'este, si és el cas, amb els límits establits en la base XXI de les presents bases.  
B) Àmbit de l'actuació, que no podrà suposar alteració del ja establit en el planejament, si no és a l'efecte de xicotetes modificacions necessàries per a dotar-lo de coherència o millorar els seus accessos o infraestructures, o quan el terreny afegit, per la seua escassa dimensió, no siga tècnicament susceptible de programació autònoma.  
C) Justificació del compliment de les condicions d'integració de l'actuació amb l'entorn.  
C.1. Per al supòsit que, d'acord amb el que disposa la legislació d'ordenació del territori i protecció del paisatge, pertoque obtindre informes sectorials per a l'actuació proposada, el postulant a agent urbanitzador haurà d'exposar al públic junt amb l'alternativa tècnica, la còpia segellada del document pel qual es van sol·licitar.   
C.2. L'estimació preliminar i general de les despeses d'urbanització d'actuacions externes al sector la quantia de les quals no es puga determinar, inclourà, almenys, la de les obres d'urbanització que hagen de ser executades per compte de l'actuació, de les que posteriorment, puguen beneficiar-se altres actuacions. A estos efectes s'inclourà proposta de cànon d'urbanització, en els termes de l'article 189 LUV, per al seu estudi, consideració i si és el cas tramitació, per part dels serveis municipals, com a ordenança municipal.   
Els documents que legalment ho necessiten, incorporaran els pertinents estudi d'impacte ambiental i estudi d'integració paisatgística.   
D) Existència o no d'agrupació d'interés urbanístic i, si és el cas, estatuts i acords socials d'esta.  
E) Terminis que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants.  
F) Projecte d'urbanització, comprensiu de la documentació exigida en els articles 156 LUV i 350 del ROGTU, així com en les bases generals d'adjudicació de programes.  
G) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir.  
H) Mesures de control de qualitat i compliment de les normes de qualitat ambiental, si és el cas. En tot cas, haurà d'emprar-se un 1% del PEM per a control de qualitat. Per a la recepció de l'obra per part de l'Ajuntament haurà d'adjuntar-se document d'acceptació de les instal·lacions per part de les diferents companyies subministradores de serveis i el servei d'enllumenat públic contractat a nom de l'Ajuntament. Igualment, haurà de certificar-se pel director tècnic de l'obra i ratificar-se per l'urbanitzador que totes i cada una de les parcel·les integrades en el programa disposen de tots els serveis tocant a estes.  
I) Inventari preliminar de construccions, plantacions i instal·lacions la demolició, destrucció o eradicació de les quals exigisca la urbanització.  
J) Estimació preliminar i general d'aquelles despeses d'urbanització variables l'import de les quals, fins i tot sent repercutible als propietaris, no es puga determinar per la concurrència d'ofertes.  
K) La proposta de programa no podrà modificar l'ordenació estructural.  
XX. Proposició juridicoeconòmica  
1. La proposició juridicoeconòmica, la proposta de model no vinculant de la qual figura com a annex II de les presents bases, haurà d'incloure necessàriament la documentació relativa als aspectes següents:  
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
D) Full resum de les dades econòmiques rellevants.   
E) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.a i b de la Llei Urbanística Valenciana.   
El pressupost de licitació de l'obra d'urbanització a incloure en la proposició juridicoeconòmica haurà de desglossar-se en les partides següents:  
1) Pavimentació de calçades, aparcaments, voreres i xarxa de vianants.  
2) Tractament dels espais lliures, inclosos jardineria, arbratge i ornamentació.  
3) Mobiliari urbà.  
4) Senyalització.  
5) Xarxes de distribució d'aigua potable, de reg i d'hidrants contra incendis.  
6) Xarxa de clavegueram per a aigües residuals i sistema de depuració.  
7) Sistema d'evacuació d'aigües pluvials  
8) Xarxa de distribució d'energia elèctrica, gasificació i comunicacions.  
9) Xarxa d'enllumenat públic.  
10) Obres d'enllaç dels serveis urbanístics amb els de la xarxa primària de dotacions públiques i la resta d'obres de connexió i integració de l'actuació en el seu entorn territorial o urbà.  
11) Impost sobre el valor afegit.  
En relació amb totes les partides anteriors, s'indicaran els mesuraments i els preus unitaris.  
b) Cost de projectes: cost de redacció i direcció dels projectes tècnics, especificant cada projecte a què es referix l'article 168.1.C de la Llei Urbanística Valenciana.  
c) Despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
d) Benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.  
El càlcul del coeficient de canvi s'indicarà d'acord amb les següents dos fórmules matemàtiques, amb idèntic resultat en ambdós:   
Ks= Cs / Vs + Cs  
Ks= Coeficient de canvi  
Cs= Costos d'urbanització per metre quadrat de sòl d'origen  
Vs= Valor del metre quadrat de sòl d'origen  
Kt= Ct / Vt + Ct  
Kt= Coeficient de canvi  
Ct= Costos d'urbanització per metre quadrat de sostre  
Vt= Valor del metre quadrat de sostre sense urbanitzar  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització aquells propietaris que acollits a estes, si és el cas, recolzades per una entitat financera degudament registrada.  
F) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
G) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
Totes les anteriors magnituds econòmiques s'expressaran per metre quadrat de sòl i de sostre. Es farà indicació que els imports seran revisats quan es determinen les quanties definitives corresponents a les despeses variables a què es referix l'article 126.j) de la Llei Urbanística Valenciana.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
XXI. Admissibilitat de variants (art. 131.2.g) de la Llei Urbanística Valenciana)  
1. S'admetran variants de caràcter tècnic que modifiquen l'ordenació vigent i aprovada. No podrà modificar-se l'ordenació estructural.   
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. La presentació d'una variant en cap cas legitimarà la presentació d'una nova proposició juridicoeconòmica.  
4. L'Ajuntament podrà triar, d'entre l'alternativa original i la variada, aquella que millor satisfaça els interessos públics, i se li aplicarà la proposició juridicoeconòmica formulada i sense poder modificar en cap cas el contingut de les bases particulars.  
5. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això amb respecte al que disposen les bases generals i particulars que regulen el procediment.  
XXII. Criteris d'adjudicació (art. 286.1.j) del Reglament d'Ordenació i Gestió Territorial i Urbanística)  
Per al cas que l'alternativa tècnica s'acompanye d'un instrument de planejament que modifique l'ordenació detallada, esta representarà un 60% de la valoració en relació amb la proposició juridicoeconòmica, que representarà el 40% restant.  
Es valoraran de forma independent l'alternativa tècnica i la proposició juridicoeconòmica, d'acord amb els següents criteris ordenats de manera decreixent:  
Alternativa tècnica total (100 punts).  
a) La qualitat tècnica de l'ordenació proposada. (50 punts)  
b) La resolució adequada de la integració de l'actuació en el seu entorn i la millor estructuració de dotacions públiques i d'espais lliures. (20 punts)  
c) La qualitat tècnica de les resolucions proposades per a la urbanització. (10 punts)  
d) Nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador. (10 punts)  
e) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'este, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. (5 punts).  
f) Termini d'execució del programa d'actuació integrada, el compromís d'edificació simultània a la urbanització dels solars resultants de l'actuació per damunt d'un mínim legalment exigible, els compromisos addicionals assumits voluntàriament i a càrrec seu per l'urbanitzador, i els mitjans per al control de cada una de les prestacions que constituïxen l'objecte del programa. (5 punts)  
Proposició juridicoeconòmica (total 100 punts).  
a) Menor import respecte de referències de quadros de preus de pràctica usual de les càrregues d'urbanització, expressat en euros per metre quadrat d'edificabilitat. (30 punts)  
b) La valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els quo no tinga contracte suficient. (30 punts)  
c) Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa. (35 punts)  
d) Compromisos financers per a l'execució de les obligacions complementàries assumides voluntàriament i a costa seua per l'urbanitzador. (5 punts)  
XXIII. Qualificació de la documentació general i informes sobre l'alternativa tècnica (article 136 de la Llei Urbanística Valenciana i 314 del Reglament d'Ordenació i Gestió Territorial i Urbanística)   
1. Conclòs el termini de presentació de proposicions, la mesa de contractació procedirà, amb l'obertura prèvia dels sobres que continguen la documentació, a la qualificació, en sessió no pública, dels documents presentats pels concursants en el sobre C que especifica la base XVIII, i podrà demanar de cada licitador la correcció d'aquells defectes o omissions que siguen esmenables, en el termini que legalment es determine.  
Si la documentació conté defectes substancials o deficiències materials no esmenables, es rebutjarà la proposició.  
2. Una vegada qualificada la documentació i corregits, si és procedent, els errors detectats, es procedirà a constatar per a cada licitador la concurrència dels criteris de selecció per mitjà de l'examen de la documentació acreditativa exigida en les bases reguladores, i caldrà pronunciar-se motivadament sobre l'admissió o inadmissió de cada un dels concursants.  
3. Es procedirà a continuació a l'obertura, en acte públic, de les propostes de programa presentades per cada concursant, que seran sotmeses a examen dels serveis tècnics municipals per a l'emissió de l'oportú informe. El secretari de la corporació local alçarà acta de l'obertura de pliques, i donarà fe sobre la legalitat de les actuacions practicades.  
4. El tercer dia a aquell en què es produïsca la qualificació dels requisits de personalitat, capacitat i solvència dels aspirants a urbanitzador, s'iniciarà el termini perquè s'emeten els informes corresponents, únicament, sobre aquelles alternatives tècniques i, si és el cas, els instruments de planejament que els acompanyen, formulades per aspirants els requisits de participació dels quals hagen sigut qualificats favorablement.  
5. Els informes previs sobre alternatives tècniques i, si és el cas, els instruments de planejament que els acompanyen, a què es referix l'article 136.3 de la Llei Urbanística Valenciana, hauran d'emetre's en el termini màxim de tres mesos. Tot això, sense perjuí dels altres informes que s'estimen procedents i, en particular, dels informes de tècnics externs a què es referix l'article 137.1 de la LUV.  
6. Si la complexitat del programa d'actuació integrada ho exigix, podrà demanar-se dictamen, no vinculant, del Consell del Territori i el Paisatge. Tal dictamen serà preceptiu quan es tracte de programes que comprenguen un àmbit superior a 50 hectàrees. L'esmentat òrgan tindrà a este efecte el termini d'un mes des que la sol·licitud tinga entrada en el seu registre, i se suspendran els terminis d'emissió d'informes municipals i de selecció de l'alternativa tècnica. L'informe del Consell del Territori i el Paisatge en cap cas serà vinculant i la seua falta d'emissió en termini no impedirà la continuació del procediment.  
7. L'Ajuntament podrà requerir als aspirants a agent urbanitzador perquè, en el termini màxim de 20 dies, aclarisquen la documentació presentada, esmenen l'omesa, o completen la que siga insuficient, i se suspenran en este cas els terminis d'emissió d'informes.  
8. Per resolució d'Alcaldia, dictada en els cinc dies següents a l'emissió dels informes anteriorment indicats, es determinaran les alternatives tècniques que han rebut una puntuació superior a la mínima fixada per les bases particulars. La dita resolució serà degudament notificada als interessats.  
XXIV. Obertura de les proposicions juridicoeconòmiques (article 136 de la Llei Urbanística Valenciana i 317 del Reglament d'Ordenació i Gestió Territorial i Urbanística)  
1. Dins dels 10 dies següents a la resolució indicada en la base anterior, es procedirà a l'obertura de les proposicions juridicoeconòmiques en acte públic presidit pel secretari, qui alçarà acta. La data de l'acte d'obertura de pliques es notificarà als aspirants a urbanitzador i s'exposarà al tauler d'anuncis de l'Ajuntament.  
2. Únicament s'obriran les pliques que desenvolupen les alternatives tècniques que hagen rebut una puntuació superior a la mínima fixada per estes bases particulars.  
3. En el termini màxim d'un mes comptat des de l'obertura, s'hauran d'emetre els informes sobre les proposicions juridicoeconòmiques obertes. Tot això, sense perjuí dels altres informes que s'estimen procedents i, en particular, dels informes de tècnics externs a què es referix l'article 137.1 de la Llei Urbanística Valenciana.  
4. L'Ajuntament podrà requerir als aspirants a urbanitzador perquè, en el termini màxim de 10 dies, aclarisquen la documentació presentada, esmenen l'omesa o completen la que siga insuficient, i se suspendran en este cas els terminis d'emissió d'informes.  
XXV. Adjudicació del programa (art. 137 de la Llei Urbanística Valenciana i 286.1.g) del Reglament d'Ordenació i Gestió Territorial i Urbanística)  
1. Concloses les actuacions assenyalades en l'article anterior, i després de l'emissió dels informes tècnics pels serveis municipals, l'òrgan competent de l'Ajuntament procedirà a redactar la proposta d'adjudicació del programa d'actuació integrada, incloent la ponderació dels criteris d'adjudicació per a cada proposició presentada, i serà elevada al ple per a aprovar-la.  
A estos efectes l'Ajuntament podrà demanar els informes, fins i tot externs, que considere necessaris, els honoraris dels quals es consideraran despeses generals de l'urbanitzador que no podrà repercutir als propietaris.   
El programa d'actuació integrada s'aprovarà condicionat a l'efectiva realització de les obres i requisits assenyalats en l'annex III.  
2. L'Ajuntament disposarà d'un termini de dos mesos a comptar de l'obertura de les proposicions per a l'adjudicació del programa d'actuació integrada, llevat que el dit termini de resolució sobre l'adjudicació quede suspés, en cas de demanar-se informes tècnics externs a l'administració.  
3. Si no s'acorda l'adjudicació dins dels terminis màxims fixats en el número anterior, i independentment del nombre de proposicions presentades, el concurs es declararà desert. En este cas, els concursants tindran dret a retirar les seues proposicions i a la devolució de les garanties provisionals.  
4. L'Ajuntament tindrà alternativament la facultat d'adjudicar el desenvolupament i execució del programa d'actuació integrada a la proposició més avantatjosa, per mitjà de l'aplicació dels criteris d'adjudicació indicats en les bases reguladores, sense atendre necessàriament al valor econòmic d'esta, o declarar desert el concurs, havent de motivar, en tot cas, la seua resolució amb referència als criteris d'adjudicació establits en les bases.  
5. Si el programa i els plans de desenvolupament a què es referisca no modifiquen l'ordenació estructural, en el mateix acord d'adjudicació s'aprovarà el programa d'actuació integrada des del punt de vista de l'ordenació urbanística i territorial, i se'l traslladarà a la conselleria competent en urbanisme perquè procedisca a publicar i notificar la seua aprovació i adjudicació.  
6. L'acord d'aprovació i adjudicació, després de complir els tràmits assenyalats en els apartats anteriors, es notificarà als que consten com a interessats en les actuacions, sense perjuí de la comunicació que s'indica en l'article 166 de la Llei Urbanística Valenciana, i, en tot cas, als que hagen participat en el concurs. S'inserirà, així mateix, un anunci en els diaris oficials assenyalats en l'article 132 de l'expressada llei i es donarà compte de la dita adjudicació i aprovació.  
XXVI. Contractació d'informes de tècnics externs (article137.1.2n de la Llei Urbanística Valenciana i 320 del Reglament d'Ordenació i Gestió Territorial i Urbanística)  
1. En cas de demanar-se informes de tècnics externs a l'administració se suspendrà el termini per a resoldre sobre l'adjudicació del programa, amb vista a permetre la tramitació i resolució de l'expedient de contractació d'eixe servei tècnic, així com l'emissió dels informes que s'emeten en compliment de la prestació objecte d'eixe contracte administratiu.  
2. La suspensió tindrà lloc des del moment que Ajuntament acorde iniciar la contractació dels tècnics externs, i conclourà amb la incorporació a l'expedient administratiu de programació dels informes que estos emeten. En cap cas la suspensió podrà tindre una duració superior a tres mesos.  
XXVII. Documents complementaris a presentar per l'adjudicatari provisional  
Amb anterioritat a la firma del contracte amb l'Ajuntament l'adjudicatari del programa d'actuació integrada haurà de presentar resguard acreditatiu d'haver constituït la garantia definitiva en els termes que preveu la base XVII de les presents bases particulars i aportar certificació positiva de trobar-se al corrent de les seues obligacions tributàries i amb la Seguretat Social i resguard acreditatiu d'haver constituït la garantia definitiva del cost de les indemnitzacions, preus justos i despeses de reallotjament necessaris per a realitzar l'actuació, i la totalitat del cost de les obres d'urbanització complementàries.  
Així mateix, haurà de presentar resguard acreditatiu d'haver constituït la garantia corresponent al 7% del cost de les obres d'edificació, per al cas que entre els compromisos a adquirir per l'agent urbanitzador, figure alternar les obres d'edificació a la urbanització, dels solars resultants de l'actuació, en un termini inferior al màxim establit en les presents bases.   
XXVIII. Formalització del contracte (article 138 LUV)  
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari i prèvia constitució de la garantia definitiva, es procedirà a la formalització en document administratiu del contracte per al desenvolupament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a l'efecte de fedatari públic, i s'hi annnexarà un exemplar de les bases particulars de programació.  
2. El pagament de tots les despeses originades pel concurs, en particular les publicacions en diaris oficials o en periòdics d'àmplia difusió, seran de compte de l'urbanitzador seleccionat, havent d'acreditar el seu pagament davant de la Tresoreria Municipal, en el termini de 15 dies naturals a comptar de l'endemà de la notificació a l'urbanitzador de l'acord d'aprovació i adjudicació del programa.  
3. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.  
4. Si per causa imputable a l'urbanitzador no pot formalitzar-se el contracte dins del termini indicat, l'Ajuntament podrà acordar-ne la resolució, seguint a este efecte el procediment establit en l'article 207 de la Llei 30/2007, de 30 d'octubre, de Contractes del Sector Públic.  
XXIX. Dictamen del Consell del Territori i Paisatge (art. 286.1.c) del Reglament d'Ordenació i Gestió Territorial i Urbanística)  
No serà necessari demanar informe del Consell del Territori i Paisatge, de conformitat amb l'article 136.4 de la Llei Urbanística Valenciana.   
XXX. Compliment  
1. El contracte s'entendrà complit amb motiu de l'adequada execució de la totalitat de les prestacions que s'hi inclouen, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.  
2. Una vegada finalitzades les obres d'urbanització, prèvia remissió per l'urbanitzador de totes les certificacions d'obres i amb un informe previ tècnic final emés per l'assistència tècnica per a la supervisió i control d'execució de les obres, l'urbanitzador realitzarà oferiment formal a l'Ajuntament de la recepció de les obres d'urbanització.   
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament assistit per un facultatiu designat per l'assistència tècnica per a la supervisió i el control d'execució de les obres d'urbanització, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.  
Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic amb autorització expressa de l'Ajuntament.  
6. El termini de garantia serà de 12 mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten. Finalitzat este període sense constatar-se deficiències, serà procedent la devolució de les garanties prestades per l'adjudicatari.  
XXXI. Règim de penalitzacions i resolució del contracte  
1. Seran causes de resolució del contracte les previstes de conformitat amb l'article 143.1 de la LUV, així com les previstes en l'article 206 de la Llei 30/2007, de 30 d'octubre, de Contractes del Sector Públic, les derivades de la incapacitat legal sobrevinguda de l'urbanitzador, i les altres previstes en la legislació general aplicable a les seues relacions amb l'administració.  
2. Són també causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) La falta de prestació en termini de la garantia definitiva.  
d) La no-formalització del contracte en termini.  
e) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.  
f) La inactivitat injustificada de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació haja deixat de desenvolupar-se o no es desenvolupe amb la regularitat adequada o amb els mitjans humans o materials necessaris per a la seua normal execució en termini. A l'efecte de computar el termini d'inactivitat de l'urbanitzador caldrà ajustar-se als documents i antecedents que es troben en poder de l'expedient administratiu. Tot l'anterior ho és sense perjuí de la potestat inspectora que, en tot cas, correspon a l'administració.   
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o posat fi a la via administrativa.  
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercir plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el seu desenvolupament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte a l'acordar la programació i que facen legalment inviable la prossecució d'esta serà causa de resolució del programa, sense perjuí de la possibilitat d'esmenar les previsions del programa si això fóra possible sense desvirtuar-les substancialment, tal com contempla l'article 143.2.F de la LUV.  
Constituïxen condicions territorials que són causa de resolució aquells elements de valor ambiental, cultural, paisatgístic, arqueològic o d'un altre tipus, subjectes a protecció per la legislació sectorial, que no s'hagen tingut en compte pel projecte a executar i la preservació del quals determine la inviabilitat de l'execució d'este.  
En este cas de resolució no és procedent cap compensació ni reembossament a l'urbanitzador a càrrec del municipi d'Alcalà de Xivert, en virtut de les presents bases i la seua pròpia previsió, assumida per aquells que subscriguen la participació i adhesió a estes i al procés licitador que derive en el seu compliment i execució.  
n) Incórrer el contractista, durant la vigència del contracte, en alguna de les prohibicions de contractar previstes en l'article 49 de la Llei de Contractes del Sector Públic.  
o) Les reiterades deficiències en l'execució del contracte.  
p) L'incompliment greu dels deures essencials de l'urbanitzador directament imposats per esta llei.  
q) L'incompliment d'alguns dels compromisos oferits.   
r) La caducitat del programa per transcurs del termini total per a escometre'l i, si és el cas, la pròrroga.  
s) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, siguen procedents en benefici dels propietaris de terrenys o altres afectats.  
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este perquè comence.  
v) El desistiment o la suspensió del contracte per un termini superior a un any acordada per l'Ajuntament.  
3. L'Ajuntament, al resoldre l'adjudicació, podrà acordar que l'urbanitzador continue l'execució del programa sota les mateixes condicions, durant el temps indispensable per a evitar perjuís a l'interés públic.  
4. La resolució de l'adjudicació s'acordarà per l'Ajuntament, amb audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i el Paisatge, que podrà ser instat també per l'urbanitzador. Sense perjuí de les responsabilitats econòmiques que siguen procedents, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
XXXII. Prerrogatives de l'administració (art. 286.1.e) del Reglament d'Ordenació i Gestió Territorial i Urbanística)  
L'Ajuntament té totes les prerrogatives que, en general, reconeix la legislació de contractes de les administracions públiques, entre elles, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar els efectes d'esta.  
XXXIII. Jurisdicció competent (art. 286.1.f) del Reglament d'Ordenació i Gestió Territorial i Urbanística)  
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.  
XXXIV. Suspensió de l'atorgament de llicències (art. 289 del Reglament d'Ordenació i Gestió Territorial i Urbanística)  
La publicació de l'anunci de les presents bases particulars de programació en el Diari Oficial de la Comunitat Valenciana produirà els efectes suspensius de l'atorgament de llicències a què es referix l'article 101.2 de la Llei Urbanística Valenciana. La suspensió de llicències implicarà igualment la dels acords d'aprovació de nous programes en la zona afectada. Durant el període de vigència de la suspensió dels acords d'aprovació de programes no s'admetran iniciatives de programació. No obstant això, una vegada formalitzat el contracte entre l'agent urbanitzador i l'Ajuntament d'Alcalà de Xivert, i iniciades les obres d'urbanització, podran alternar-se les obres d'edificació amb estes últimes, i en conseqüència, tramitar-se les pertinents llicències, sempre que es complisquen els condicionants a què es referix l'article 3.10 de les normes urbanístiques del PGOU.  
ANNEX I  
Fitxa de gestió  
Fitxa de característiques de la UE A.8 en sòl urbanitzable detallat  
 1. Núm.d'unitat A.8  
 2. Superfície total (m²) 46.875,51  
 3. Superfície neta (m²) 45.025,39  
 4. Edificabilitat (m²t):   
 EDA.1 -  
 EDA.2 -  
 UFA -  
 UFH 9.449,51  
 CAN -  
 EDC 32.413,69  
 ALM -  
 CAM -  
 TER.1 -  
 TER.2 -  
 SP\* -  
 EC\* -  
 IS\* -  
 EL.2\* -  
 5. Equipaments (m²) :   
 EL.1 3.379,55  
 EL.2 -  
 EL.1\* 2.166,82  
 SP 1.009,43  
 EC -  
 RV 15.047,59  
 6. Aprofitament tipus (m² EDC/m² sòl) :\*\* 1,014  
 7. Sistema d'actuació Segons LRAU  
8. Actuacions integrades prèvies necessàries   
per a la seua connexió a les xarxes actuals   
d'infraestructures -  
\*\* Obtingut d'acord amb el que disposa l'article 64 de la LRAU.  
ANNEX II  
Proposició juridicoeconòmica.  
Model de proposició juridicoeconòmica   
(Nom) ..., amb NIF, en nom propi o representació de la (mercantil/UTE/agrupació d'interés urbanístic) ..., domiciliada a ..., a l'efecte de notificacions en carrer ... i CIF núm. ..., assabentat del concurs convocat per a l'adjudicació del Programa d'Actuació Integrada de la Unitat d'Execució a-8 del PGOU, segons anunci publicat en el DOCV núm. ... de data ..., formula la present proposició per a desenvolupament de l'esmentat programa amb subjecció a les determinacions següents:  
1. Relacions entre l'urbanitzador i els propietaris.  
(Informació detallada a propietaris)  
1. A. Modalitat o modalitats de retribució a l'urbanitzador.  
1. B. Magnituds urbanístiques rellevants:  
- Parcel·la mínima de resultat.  
- Aprofitament subjectiu.  
- Superfície mínima de terreny per a resultar adjudicatari de parcel·la resultant o de quota indivisa.   
1. C. Import global de càrregues d'urbanització i del coeficient de canvi (expressada en tant per u i indicant el percentatge que rebrà el propietari després del pagament en terrenys i el que correspon al pagament).  
1. D. Preu del sòl brut a efecte de canvi (expressada per metre quadrat).  
1. E. Preu del sòl i del sostre resultant.  
1. F. Possibilitat d'optar per la modalitat de retribució en diners i mode, condicions i termini per a l'exercici d'eixa opció de retribució.  
1. G. Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. Propietats afectes al compliment del programa.  
(Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del conveni de programació, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.)  
3. Full resum de les dades econòmiques (a omplir segons art. 127.2 LUV)  
a) Pressupost de licitació obra d'urbanització:  
b) Cost d'honoraris tècnics:  
c) Despeses de gestió (%):  
d) Benefici de l'urbanitzador:  
e) Càrregues d'urbanització:  
g) Coeficient de canvi: (expressada en tant per u)  
h) Preu del sòl brut a l'efecte de canvi:  
l) Finançament oferit per l'urbanitzador:  
4. Termini d'execució  
5. Altres compromisos que assumix l'urbanitzador  
Lloc, data i firma del proponent.  
ANNEX III  
Condicionants tècnics de l'adjudicació  
Coordinació amb les companyies subministradores. Abans de l'aprovació del projecte d'urbanització refós es presentaran per l'urbanitzador els informes de viabilitat de les companyies subministradores, que confirmen la idoneïtat de les solucions projectades i servisquen de base al conveni a establir amb cada una d'elles. Si bé el projecte d'urbanització haurà d'incloure còpia segellada del document que justifique que s'han sol·licitat tals informes.  
Xarxa viària. Les seccions tipus dels vials s'ajustaran a les d'actuacions limítrofs i d'acord amb els criteris municipals. La xarxa viària incorporarà les partides necessàries per a constituir els sobretalussos de sustentació de voreres o, si és el cas, els murs de contenció i delimitació dels límits de la unitat d'execució.  
La vorera mínima serà de 2,00 m i se suprimiran amplàries inferiors. Els fanals dels carrers de vianants o de coexistència s'ajustaran a dissenys específics per a eixos casos.  
Es compliran els criteris i limitacions establits en la normativa d'accessibilitat.  
Infraestructures i serveis. L'urbanitzador haurà de definir i executar les distintes obres del projecte d'acord amb els criteris, qualitats i abast que assenyalen els distints organismes responsables.  
Connexions. L'urbanitzador haurà de definir i executar les connexions i preses necessàries de les obres, serveis i infraestructures previstes, fins al punt i amb les condicions que fixen els distints organismes responsables, garantint l'efectiva integració amb els àmbits urbanístics limítrofs.  
Zones verdes (EL.1). Serà de qualitat i disseny adequats, d'acord amb els criteris municipals seguits en actuacions semblants i recents, i incorporaran sistemes de reg automatitzat així com equips, instal·lacions i mobiliari urbà acords i compatibles amb un manteniment eficaç.   
Senyalització. La senyalització vertical es definirà amb pals d'alumini estriats i senyals d'alumini, segons model municipal.  
Aigua potable. El disseny definitiu de la xarxa i peces especials, així com dels trams de connexió que foren necessaris, s'adaptarà a les especificacions de la companyia subministradora.  
Sanejament. Igual que la resta d'infraestructures i xarxes de serveis es projectarà i executarà de conformitat amb la vigent ordenança municipal reguladora d'obres d'urbanització.  
Enllumenat. A fi de caracteritzar l'actuació, es promourà un disseny específic i de qualitat adequada als objectius del sector per a aquells elements singulars que definixen la imatge del recinte a urbanitzar: fanals, mobiliari urbà, etc.  
Recollida de residus. Es disposarà de recollida selectiva de residus sòlids urbans per mitjà de contenidors soterrats. El disseny definitiu s'adaptarà a les especificacions de la companyia concessionària del servei.  
Condicionants genèrics:  
\* El projecte d'urbanització refós a aprovar inclourà els informes de viabilitat de les companyies subministradores, que confirmen la idoneïtat de les solucions projectades i servisquen de base al conveni a establir amb cada una d'aquelles.   
\* A la vista dels compromisos de coordinació amb les dites companyies que acompanyen l'oferta del promotor, se'ls advertix que no s'admetran per l'Ajuntament supòsits de retaxació de càrregues basats en eventuals carències o omissions de les xarxes de serveis previstos respecte a les que definitivament s'implanten i justifiquen en el projecte.  
\* A l'empara de l'import equivalent a l'1% del pressupost de contracta, entenent-se inclòs dins de les previsions de despeses generals de contracta i dels costos indirectes inherents a les partides o unitats d'obra del projecte, l'Ajuntament seleccionarà i contractarà la corresponent assistència tècnica a la direcció de l'execució i control de les obres, a fi de garantir el correcte compliment de les condicions de la seua execució, tal com establix la vigent ordenança municipal d'obres d'urbanització i reposició d'infraestructures.   
La contractació de la dita assistència tècnica es realitzarà per l'Ajuntament prèviament a la firma de l'acta de comprovació del replantejament, i l'urbanitzador haurà d'ingressar en la Tresoreria Municipal l'esmentat import després de la formalització del contracte entre l'Ajuntament i urbanitzador.  
Alcalà de Xivert, 6 de maig de 2009.- L'alcalde: Francisco Juan Mars.